**Korpirastas** (*Catharus ustulatus*) on rastaisiin kuuluva pohjoisamerikkalainen varpuslintu. Lajin kuvaili ja nimesi Thomas Nuttall 1840. Nimitys *korpirastas* on kuitenkin vanhastaan ollut käytössä suomen kielen murteissa: Satakunnassa, Hämeessä ja kirjakielessäkin sillä on viitattu etenkin laulurastaaseen ja räkättirastaaseen.

Koko ja ulkonäkö
----------------

Linnun pituus on 16–18 cm ja paino 23–45 g. Korpirastas muistuttaa pienikokoista laulurastasta, mutta alapuolen tumma täplitys keskittyy rintaan ja kurkkuun, kun se laulurastaalla jatkuu kupeille ja vatsaan saakka. Lähisukuinen tundrarastas (*C. minimus*) on suuresti samannäköinen, korpirastaan naaman ollessa hieman kellahtava ja tundrarastaan harmahtava. Korpirastaan silmärengas on hyvin erottuva. Kaikilla *Catharus*-lajeilla on siiven alapinnalla valkoinen-musta-valkoinen kuvio.

Lajista tunnetaan 4 alalajia: *Catharus ustulatus alame*, *C. u. swainsoni*, *C. u. ustulatus* ja *C. u. oedicus*.

Esiintyminen
------------

Pohjoisamerikkalainen laji, jonka esiintymisalueen painopiste on Kanadassa ja Yhdysvaltojen pohjois- ja länsiosissa. Muuttolintu, joka talvehtii Keski-Amerikassa ja Etelä-Amerikassa Andeilla. Maailman populaation kooksi arvioidaan 100 miljoonaa yksilöä. Muutollaan voi joskus harhautua Atlantin yli Eurooppaan. Suomessa laji on tavattu 19.10.1974 Lemlandin Lågskärillä ja 1.11.1981 Dragsfjärdin Vänössä.

Elinympäristö
-------------

Pesii pusikkoisissa havumetsissä pääosassa esiintymisaluettaan, länsiosissa myös lehti- ja sekametsissä.

Lisääntyminen
-------------

Pesä on tavallisesti havupuun oksalla melko matalalla, ei 5 metriä korkeammalla. Munia on 3–4, ja naaras hautoo noin 12 päivää. Poikaset lähtevät pesästä lentokyvyttöminä noin 12 päivän ikäisinä.

Ravinto
-------

Hyönteiset ja muut pienet selkärangattomat sekä marjat ja hedelmät.

Lähteet
-------

* Mullarney, Killian; Svensson, Lars; Zetterström, Dan & Grant, Peter: *Lintuopas – Euroopan ja Välimeren alueen linnut*. Otava, 2008. ISBN 951-1-15727-2.
* Oiseaux
* All About Birds
* Rariteettikomitea (Arkistoitu – Internet Archive)

### Viitteet

1. ↑  BirdLife International: *Catharus ustulatus* *IUCN Red List of Threatened Species. Version 2022-2*.  2021. International Union for Conservation of Nature, IUCN, Iucnredlist.org. Viitattu 11.1.2023. (englanniksi)
2. ↑  Suomen murteiden sanakirja, hakusana *korpirastas*.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Taksonitunnisteet |
| --- |
|  |
| Catharus ustulatus | 
* Wikidata: Q545006
* Wikispecies: Catharus ustulatus
* ABA: swathr
* ADW: Catharus\_ustulatus
* ARKive: catharus-ustulatus
* Avibase: E53FC25C090A6AD8
* BirdLife: 103881682
* BOLD: 9575
* CoL: 69FSC
* BOW: swathr
* eBird: swathr
* EUNIS: 101112
* Euring: 11770
* Fauna Europaea: 97221
* Fauna Europaea (new): 4ccd1f83-fe92-41e6-a0e2-10a25272d3e1
* GBIF: 2490821
* GNAB: swainsons-thrush
* IBC: swainsons-thrush-catharus-ustulatus
* iNaturalist: 12878
* IRMNG: 10198971
* ITIS: 179788
* IUCN: 103881682
* NatureServe: 2.100960
* NBN: NHMSYS0000530261
* NCBI: 91951
* Neotropical: swathr
* Xeno-canto: Catharus-ustulatus

 |
|  |
| Turdus ustulatus | 
* Wikidata: Q109563601
* GBIF: 4408783

 |

 |